Supermarkedskæden Netto har gang i en større udvidelse på landsplan. Torsdag blev det offentliggjort, at kæden med den lille skotsk terrier i logoet overtager hovedparten af alle Kiwi-butikker.

Men inden det kom frem, var klargøringen af en ny Netto på Søren Frichs Vej hos den gamle fragtmandscentral godt i gang. Tirsdag morgen blev dørene til den nye butik slået op med orkestermusik og lidt godt til ganen.

Butikken, som har et salgsareal på hele 746 m2 og gode parkeringsforhold, ligger midt i et stort udviklingsområde, hvor et væld af boliger er under opførsel.



Ikke et sekund i tvivl

Derfor var det også oplagt at placere sig netop dér, lyder det fra Carsten Hadsbjerg, udviklingschef i Netto.

“Der kommer rigtig, rigtig mange boliger. Vi har jo en butik ikke så langt derfra på Finderupvej, hvor vi nyder stor succes og loyalitet blandt de mennesker, der bor omkring. Så derfor har vi ikke været et sekund i tvivl om, at vi kan drive en rigtig god butik i det nyudviklede område på Søren Frichs Vej.”



Ingen kannibalisme

Også på Silkeborgvej i Åbyhøj ligger der en Netto, og selvom der dermed er tre butikker inden for kort afstand, tror udviklingschefen ikke, at de kommer til at tage kunder fra hinanden.

“Søren Frichs Vej bliver et nyt handelsområde. Derfor forventer vi ikke nogen 'kannibalisme', hvor butikkerne i stor stil tager kunder fra hinanden. Men jeg vil gerne være ærlig at sige, at butikken i Åbyhøj i forvejen er ret overbelastet i den stand, den er, så det vil ikke gøre noget, hvis nogen af kunderne derfra ender på Søren Frichs Vej,” siger Carsten Hadsbjerg.



Åbyhøj-udvidelse på vej

Han afslører samtidig, at der er planer om at gøre noget ved butikken på Silkeborgvej

“Den er lille, gammel og slidt og med armslængder vores mindste butik - i hvert fald vest for Storebælt. Så vi har købt den gamle Nordea, som ligger ved siden af, og vi er ved at have projektet klar, så vi kan søge tilladelser fra kommunen. Det ligger ikke så fjernt endda, at den bliver større og nyere.”

Alle butikker kommer til at minde meget om hinanden. Det forventes, at mange unge vil flytte ind i de nye boliger omkring Søren Frichs Vej, men det ændrer ikke det store på varesortimentet.

“Vi afpasser selvfølgelig sortimentet, så det passer til kundernes ønsker, og selvom der kommer mange unge mennesker til de nye boliger, så tror jeg også, vi kommer til at henvende os til det lidt ældre segment, der bor i gaderne mellem Søren Frichs Vej og Silkeborgvej,” siger udviklingschefen.

Butikschef Michael Korsholm Jørgensen på 32 år står i spidsen for den nye butik, som har åbent alle ugens dage fra 8-22. Han har været en del af Netto i cirka 10 år.

